افغان روحاني ظریف چشتي په هند کې وژل شوی 
د هند د مهاراشترا ایالت د نیشیک ناحیې د یولا په سیمه کې پولیس چارواکي وايي چې د ظریف جشتي په نوم یو افغان روحاني په ډزو وژل شوی دی.
هندي مقامات وايي چې هغه د سه شنبې په ورځ جولاۍ پنځمه (چنګاښ ۱۴) وژل شوی او پنځه تنه یې د قتل په شک نیول شوي دي. د نیشیک یو امنیتي مسئول سچین پټېل هندي رسنیو ته ویلي دي: "یو کس مو نیولی دی او تحقیقات مو ترې کړي دي. لومړنۍ ارزونې دا دي چې د هغه د قتل انګیزه مالي او د جایداد مسئله وه. خو موږ به ټول اړخونه څېړو". د «انډیا اکسپرس» ورځپاڼې خبر ورکړی دی چې د هغه د قتل په شک نیول شویو کسانو لومړی چیشتي په موټر کې د دعا مراسمو ته بیولی او بیا یې د بېرته راتګ په وخت کې په خپل موټر کې په ډزو وژلی او تښتېدلي دي. دغې ورځپاڼې ویلي دي چې ظریف چشتي څلور کاله مخکې د طالبانو له ویرې له افغانستان څخه هند ته مهاجر شوی و. د هند پولیس وايي چې د هغه د عوایدو اصلي سرچېنه د هغه د یوټیوب چاینل و چې خپلې ویدیوګانې به یې ترې خپرولې. د «انډیا اکسپرس» ورځپاڼې د هندي مقاماتو له خولې لیکلي دي چې د ښاغلي چشتي سرمایه نژدې ۳۰ میلیون هندي روپیو ته رسېږي. خواجه ظریف په ټولنیزو رسنیو کې هم مشهور شوی و او یو شمېر افغان پلویان یې هم پیدا کړي وو. هغه به په ټولنیزو شبکو کې له خپلو «مریدانو» سره د خپلو ملاقاتونو او مراسمو ویډیوګانې خپرولې. هغه ادعا کوله چې د چشتي طریقې پير او لارښود دی او شجره یې د اسلام د پیغمبر لمسیانو ته رسېږي. د هند د اساسي قانون په اساس، مهاجر نشي کولای په دغه هېواد کې په خپل نوم جایداد واخلي، له همدې کبله ګمان کېږي چې د ښاغلي چشتي په قتل کې هغه کسان لاس لري چې جایدادونه یې د هغوی په نومونو ثبت دي او چشتي ورسره پېژندل.